کوئٹہ (اے پی پی) بلوچستان عوامی پارٹی نا مرکزی راہشون و صوبائی وزیر پی ایچ ای/واسا حاجی نور محمد دمڑ بلوچستان اٹ ان ہاوس بدلی و وزیراعلیٰ جام کمال نا برخلاف تحریک بے پتی نا ہوکا تے مسترد کرسا پارے کہ صوبائی حکومت تینا قائد ایوان جام کمال خان نا کماشی ٹی پنچ سال ءِ پورو کیک۔ اپوزیشن جماعت آک تینا کارندہ غاتے دلاسہ ترفنگ کن ہر تُو مائنس ون فارمولا و تحریک بے پتی نا شوشاکیرہ، بلوچستان عوامی پارٹی نا پارلیمانی پڑک تینا قائد ایوان جام کمال خان نا کماشی ٹی یکجاءُ ، اولیکو وار بنجائی پی ایس ڈی پی ٹی بلوچستان کن 83 ارب روپئی نا پروجیکٹ تخنگانے، صوبائی اسمبلی نا نشست آتیٹی ودکی چیئرمین سینیٹ محمد صادق سنجرانی و بلوچستان عوامی پارٹی نا سینیٹر آتا کوشست آتا سوب آن ممکن مس۔ داہیت ءِ او چارشنبے نادے آ ایسوسی ایٹڈ پریس آف پاکستان تون اسہ خصوصی ءُ انٹرویو اسے ٹی پارے۔ صوبائی وزیر پی ایچ ای/واسا حاجی نور محمد دمڑ پارے کہ صوبائی حکومت نا اِراسال انا کارکڑد مستین نا حکومت آتیان بھاز جوان ءِ، کوروناوائرس نا چیلنج اتون مون تننگ کن حکومت این ڈی ایم اے و انتظامیہ تون اواری اٹ گچین گم گیج کرےو بجٹ اٹ غٹ ضلع غاتے کن اسہ وڑ بنداو تیا ڈٹ تخنگانے ہنداخاطرآن صوبہ نا قوم پرست و مذہبی جماعت آتا پلیٹ فارم آن سیاست کروک آ سیاسی کارندہ غاک بلوچستان نا شونداری و شونہالی کن وزیراعلیٰ جام کمال نا دوتے سوگو کرسا بلوچستان عوامی پارٹی ٹی شمولیت اختیار کیر۔
